जियां जियां ए शकारगाह् बधदियां फैलदियां गेइयां उयां उयां गै खेतर-खूम्बे खल्ल-खल्ल खिसकदे गे ते उन्दे बन्ने, खल्ल छिड़कें कन्ने जाई रले। ते लोक शिड़कें दै कंडे कोल गै बस्सन लगी पे। शिड़कें दी रौणक ते मुहूलता करी घर-कोठे उन्दे कोल आई ते गै पर उत्थों दे लोकें च नां रेई ओ शकारी परम्परा ते नां रेहा हांकने दा माहिरपुना। हुन ओ छड़े करसान हे। मजूर हे। जगीरदारें दियां सामियां, उन्दे कामे हे। दमागी तौर पर पिच्छड़े दे ते आत्मक तौर पर ताबेदार ते नीमते। पैह्लें ए लोक मेह्नती हे। गैरता आले हे, बागी हे, ब्हादर सपाई हे। उन्दा ए लाका पटबारियें, गरदौरें, तसीलदारें ते थानेदारें दे गलबे थमां बाहर हा। पर जियां जियां उन्दा सरबन्ध शैह्रें नग्गरें कन्नै जुड़दा गेया। पढ़े-गुढ़े दे बातावरण दियें मेह्रबानियें कन्ने निहाल होन लगे। केईं केईं क्रोह् लम्मियां शिड़कां उन्दी भेठा दौड़न लगियां। मदरसे उन्दे कोल ओई गे ते कन्ने शफाखाने बी। उन्दी पैदावार जाइयै शैह्रा मंडियें च बिकन लगी। ओदे च कीमती जड़ियां-बूटियां बी होन्दियां ते जंगली मेवे बी। उन्दे उस भलोके जंगली शलैपे तगर बी शैह्री हाम्बा पुज्जन लगी पेइयां।